
Munkaügyi érdekegyeztetés a Nyugat szívében és a posztszocialista régióban – Belgium és Magyarország összehasonlító elemzése

Kulcsszavak: érdekegyeztetés; szakszervezetek; összehasonlítás
A kutatás összehasonlítja Belgium és Magyarország jelenleg működő országos munkaügyi
érdekegyeztető rendszereit azzal a céllal, hogy rámutasson, milyen hatalmi helyzettel
rendelkeznek az egyes szereplők és milyen különbségek azonosíthatóak a két rendszer
felépítése között. A kvalitatív kutatás során a belgiumi és magyarországi érintettekkel készültek
interjúk. A vizsgálat először a munkaügyi rendszereken belüli erőviszonyokat tárja fel, kiemelt
figyelmet fordítva a szakszervezetekre, majd az érdekegyeztetés intézményrendszerét és a
kollektív tárgyalások országos folyamatát elemzi. A kutatás megállapítja, hogy több külső és
belső tényező miatt a belgiumi szakszervezetek hatalmi helyzete jelentősebb, ami nagyobb
erőegyensúlyt biztosít a rendszerben a hazai tapasztalatokhoz képest, ahol ezzel szemben a
szakszervezeti mozgalom számos szempontból gyengébben szervezett. A dolgozat rámutat
továbbá, hogy a nyugat-európai ország érdekegyeztetési folyamatát stabilabb, nagyobb
legitimitással rendelkező intézményrendszer jellemzi, a központi kollektív alkufolyamat pedig
inkább kompromisszumokra épül és összekapcsolódik az iparági és vállalati kollektív
szerződésekkel. Ezzel szemben Magyarországon az intézményrendszer gyakran kormányzati
ciklusonként került átalakításra, a testületek pedig főleg konzultatív szerepet töltenek be, így az
országos érdekegyeztetést másfajta dinamikák jellemzik



